text: Svømmehal bortviser asylansøgere 
  23 februar 2016 kl. 10.03
  Svømmehallen i Skærbæk har måtte bortvise asylansøgere, der generede de andre gæster.
  I Skærbæk ved Tønder har den lokale svømmehal følt sig nødsaget til at lave særskilte åbningstider for asylansøgere.
  Det sker efter flere episoder med asyalansøgere, der har opført sig så højlydt og voldsomt, at det har generet de øvrige badegæster.
  Blandt andet har flere børnefamilier, i følge Søren Hansen, der er leder af Skærbæk Fritidscenters svømmehal, følt sig så utrygge ved asylansøgernes opførsel, at de ikke ønskede at komme i svømmehallen længere.
  Der har også været problemer med, at asylansøgerne ikke ville vaske sig, inden de hoppede i vandet.
  - Der skal være plads til alle, men der er regler, der skal overholdes. Der skal bades inden man skal ind og svømme, og så er der også regler inde i svømmehallen. De er ikke vant til at begå sig i en dansk svømmehal. Reglerne skal forklares en ekstra gang, siger Søren Hansen til TV SYD.
  Han beklager situationen og håber at, asylansøgerne i fremtiden kan få adgang til svømmehallen, men understreger at reglerne skal overholdes.
  Derfor har svømmehallen nu indledt et samarbejde med AsylSyd i håb om, at få udarbejdet et sæt retningslinjer, så asylansøgerene igen kan opholde sig i svømmehallen.
  